Ego G. comes Nivernensis et Forensis, et Mathildis comitissa Nivernensis et Forensis, uxor mea: omnibus notum facimus, quod cum bone memorie H., quondam comes Nivernensis in extrema voluntate ante voluisset, et precepisset quamdam capellam apud Interamnem construi, et redditum annuum competentem assignari capellano qui in ea divinum officium in perpetuum celebraret. Nos, votum ejus exequi cupientes, cum effectu capellam istam construximus, et quindecim libras annui redditus in dicta capella assignavimus; unde volumus quod si (quod absit) heredes defuncti Guidonis Sancti- Pauli, aut illi ad quos terra de Interamnis devenerit contra dicti redditus assignationem ire vellent, nos aut heredes aut successores nostri in eadem capella quindecim libras annui redditus competentes loco redditus supradicti, pro remedio animarum nostrarum et antecessorum, de proprio redditu nostro comitatus Nivernensis prope Interamnem bona fide assignabimus. In cujus rei testimonium presentes litteras fecimus sigillorum nostrorum munimine roborari. Actum anno Domini M. CC. XXVI, mense octobri.